SKRIFTLIG FORESPØRGSEL E-2772/00

af Emilia Müller (PPE-DE) til Kommissionen

(1. september 2000)

Om: Miljøpointkontingentet for godstransport gennem Østrig

1. Hvordan har Kommissionen til hensigt at tage hensyn til påstanden om, at en nedskæring på 35 % i Forbundsrepublikken Tysklands miljøpointkontingent i perioden indtil 2003 som følge af en overskridelse af det godkendte antal transporter på 6 % er fuldstændig uforholdsmæssig?

2. Vil Kommissionen være rede til at acceptere, at en nedskæring i miljøpointkontingentet på 35 % vil medføre nedlæggelse af et stort antal arbejdspladser inden for produktions- og transportsektoren, og hvad har den tænkt at foretage i den anledning?

3. Vil Kommissionen være rede til at tage hensyn til, at jernbanenettet i Østrig til transittransport af en eller anden grund for øjeblikket ikke er i stand til at udfylde den rolle, der er tiltænkt den i tiltrædelsestraktaten, og slet ikke til at varetage den vejgodstransport, der bortfalder som følge af nedskæringen i miljøpointkontingentet?

4. Hvordan vurderer Kommissionen argumentet om, at en nedskæring i miljøpointkontingentet er i modstrid med den overordnede målsætning om fri udveksling af varer og tjenesteydelser?

5. Hvordan vurderer Kommissionen chancerne for det store antal sagsanlæg ved Domstolen, der kan forventes, da der ikke er noget retsgrundlag i Østrigs tiltrædelsestraktat for en differentieret nedskæring mellem de forskellige medlemsstater?

Svar afgivet på Kommissionens vegne af Loyola de Palacio

(26. september 2000)

1. og 2. Kommissionen deler ikke det ærede medlems opfattelse af størrelsen af den nedskæring, som foreslås for Tysklands miljøpointkontingent. Kommissionens forslag giver anledning til et fald i Tysklands kontingent på 735 466 miljøpoint over en periode på 3,5 år, hvilket svarer til et fald på 5 %. Enhver nedskæring kan have negative virkninger, men Kommissionen kan ikke acceptere, at et fald i den størrelsesorden vil medføre nedlæggelse af et stort antal arbejdspladser inden for Tysklands produktions- og transportsektor.

Den foreslåede nedskæring i miljøpointkontingentet skyldes antallet af godskøretøjers transitrejser gennem Østrig i 1999, som har overskredet en forud fastsat grænse med cirka 100 000 rejser. Da det foreslåede fald i miljøpointkontingentet svarer til cirka 350 000 rejser, deler Kommissionen det ærede medlems opfattelse af, at faldet er uforholdsmæssigt stort. Kommissionen er dog juridisk forpligtet til at fremsætte et sådant forslag ifølge den metode, der er fastsat i protokol nr. 9 i traktaten om Østrigs tiltrædelse(1). Det ærede medlem gøres opmærksom på, at metoden med enstemmighed blev godkendt af medlemsstaterne, da de ratificerede traktaten.

3. Kommissionen håber, at nedskæringen i miljøpointkontingentet i nogen grad vil blive udlignet af en stigning i godstransporten gennem Østrig ad jernbane. Derudover forventes det, at medlemsstaternes godskøretøjer fra 2001 kan foretage indtil 300 000 transitrejser med 40 ton køretøjer gennem Schweiz, og for køretøjer op til 34 ton er der ikke fastsat en overgrænse for rejser.

4. Årsagen til, at miljøpointsystemet er omfattet af en protokol i tiltrædelsestraktaten er netop at åbne mulighed for en undtagelsesbestemmelse fra målene om fri bevægelighed for varer og tjenesteydelser i det indre marked.

5. Tiltrædelsestraktaten indeholder ingen regler for, hvordan nedskæringer skal fordeles mellem medlemsstaterne. Dette er imidlertid ikke ensbetydende med, at nedskæringen skal fordeles ligeligt mellem alle medlemsstater. Kommissionen har fremsat et forslag, som på objektiv vis lader nedskæringerne ramme de medlemsstater, hvis godskøretøjer har bevirket, at reduktionsmekanismen iværksættes. På det grundlag vurderer Kommission, at sagsanlæg mod dette element af forslaget ikke vil have store chancer for at få succes.

(1) EFT C 241 af 29.8.1994, s. 361.